INFORMACIJA O JAVNOM SLUŠANjU

ODBORA ZA ZAŠTITU ŽIVOTNE SREDINE O

PREDLOGU ZAKONA O RADIJACIONOJ I NUKLEARNOJ SIGURNOSTI I BEZBEDNOSTI, KOJI JE PODNELA NARODNI POSLANIK MAJA GOJKOVIĆ,

ODRŽANOM 19. NOVEMBRA 2018. GODINE

Odbor za zaštitu životne sredine, na osnovu odluke donete na 18. sednici, održanoj 13. novembra 2018. godine, dana 19. novembra 2018. godine, održao je Javno slušanje o Predlogu zakona o radijacionoj i nuklearnoj sigurnosti i bezbednosti, koji je podnela narodni poslanik Maja Gojković, uz podršku UNDP i Švajcarske kancelarije za saradnju kroz Projekat: „Jačanje nadzorne uloge i javnosti u radu Narodne skupštine – druga faza“.

Javno slušanje je počelo u 11,00 časova.

Javnom slušanju prisustvovali su: Ivana Stojiljković, predsednik Odbora, Aleksandar Jevtić, Milena Turk, Borka Grubor, Radoslav Cokić, Ljubinko Rakonjac, Snežana Bogosavljević Bošković, Zoran Despotović, Borisav Kovačević, članovi Odbora, Branko Popović, Mladen Lukić, Ana Čarapić, Žarko Bogatinović i Gordana Čomić, zamenici članova Odbora, kao i narodni poslanici: Ljubiša Stojmirović, Goran Kovačević, Milan Knežević, Zoran Bojanić, Maja Mačužić Puzić, Branislav Mihajlović, Olivera Pešić i Snežana Petrović.

Na Javnom slušanju, učestvovali su: Branislav Blažić, državni sekretar Ministarstva za zaštitu životne sredine; predstavnici Agencije za zaštitu od jonizujućih zračenja i nuklearnu sigurnost Srbije: Slađan Velinov, direktor Agencije, Branko Brajić, Maja Eremić Savković, Ivana Avramović, Jasmina Milovanović, Milan Vujović, Marijana Balin Kovačević, Vladimir Janjić, Ivana Babović, Sandra Denda i Bojana Spasić; Čedomir Belić, v.d. direktora Direkcije za mere i dragocene metale; Živko Babović, Jelena Jašović, Marija Todić i Nina Mijatović iz Sektora za vanredne situacije Ministarstva unutrašnjih poslova; Dalibor Arbutina, v.d. direktora JP Nuklearni objekti Srbije i Slavica Totić, Nataša Lazarević, Ivana Maksimović, Miloš Mladenović, Ivan Knežević i Milica Majkić, predstavnici JP Nuklearni objekti Srbije; Milica Marčeta Kaninski, direktor Instituta za nuklearne nauke Vinča i Vladimir Nikolić, Zoran Šaponjić, Mirjana Ćujić, Zorica Obradović, Mirjana Đurašević, Ivica Vujčić, Sanja Vranješ Đurić i Gordana Pantelić, predstavnici Instituta za nuklearne nauke Vinča; Vladimir Udovičić - Institut za fiziku; Dragana Jović - Institut za javno zdravlje Srbije „Dr Milan Jovanović Batut“; Ana Čučulović - Institut za primenu nuklearne energije; Branislava Mitrović i Jelena Ajtić sa Fakulteta za veterinarsku medicinu Univerziteta u Beogradu (Katedra za radiologiju i radijacionu higijenu); Nataša Todorović i Sofija Forkapić sa Prirodno-matematičkog fakulteta Univerziteta u Novom Sadu (Laboratorija za ispitivanje radioaktivnosti uzoraka i doze jonizujućeg i nejonizujućeg zračenja); Luka Rubinjoni sa Tehnološko-metalurškog fakulteta Univerziteta u Beogradu; Dragoslav Nikezić sa Prirodno-matematičkog fakulteta u Kragujevcu; Ivan Videnović sa Fizičkog fakulteta Univerziteta u Beogradu; Aleksandar Milovanović, direktor Instituta za medicinu rada Srbije „Dr Dragomir Karajović“, Jelena Pajić i Vedrana Prokić s istog Instituta; Gordana Pantelić sa Naučnog instituta za veterinarstvo Srbije; Željko Mihaljev sa Naučnog instituta za veterinarstvo „Novi Sad“; Nataša Pajić sa Vojno-tehničkog instituta; Đurđa Čašić, Dragana Kuzmanović, Ivana Krajnović i Željko Rebić iz Zavoda za zavarivanje d.o.o. Beograd; Dejan Mladenović iz Zavoda za zdravstvenu zaštitu radnika Niš; Borislava Petrović iz Udruženja medicinskih fizičara; Vera Artiko, direktor i Vojislav Antić iz Centra za nuklearnu medicinu Kliničkog centra Srbije; Marija Jeremić i Nina Pavlović iz Kliničkog centra Kragujevac; Jelena Pejković iz Kliničkog centra Niš; Branka Đurović - Institut za medicinu rada VMA; Marija Mitković iz Uprave carina; Bratislav Poprašić i Nebojša Cvetković iz Kruševačkog ekološkog centra; Duško Košutić iz „X-ray Košutić – Ekoteh dozimetrija“ d.o.o; Mina Mitrović Jeremić, direktor Privrednog društva „MC Labor“ d.o.o; Đorđe Ćirić, direktor kvaliteta u Privrednom društvu „Metal – inspekt“ d.o.o; Ljiljana Janković Mandić iz Preduzeća za proizvodnju, promet i usluge „Anahem“ d.o.o; Evica Rajić iz „Ecologica urbo Kragujevac“; Milan Rogulja „Biogen“; Dragan Rastovac, direktor „Yugoscan“ d.o.o; Aleksandra Knez Milojković, predsednik Norma centra; Vladimir Todorović i Milana Lalatović iz „Elixir Group“ d.o.o; Nataša Delić iz Pokreta alijansa za zajedničko dobro; Ivana Kovačević iz Udruženja operatera reciklera otpada; Goran Zelić iz Društva podvodnih aktivnosti Sombor; Miloš Đajić iz Centra modernih veština; Lazar Stevanović, Tanja Pisanjuk i Andrija Antuljesku, studenti Pravne klinike za ekološko pravo i Jelena Popović - UNDP.

Ivana Stojiljković, predsednik Odbora, u uvodnim napomenama, istakla je da je Odbor za zaštitu životne sredine doneo odluku o organizovanju ovog javnog slušanja u cilju pribavljanja informacija, tj. stručnih mišljenja o Predlogu zakona o radijacionoj i nuklearnoj sigurnosti i bezbednosti, koji se nalazi u skupštinskoj proceduri. S obzirom na to da predlagač zakona, narodni poslanik Maja Gojković, zbog neodložnih obaveza, nije prisustvovala Javnom slušanju, predsednik Odbora je, umesto nje, pročitala uvodno obraćanje, istakavši da je oblast zaštite od jonizujućih zračenja i nuklearne sigurnosti do sada bila uređena Zakonom o zaštiti od jonizujućih zračenja i nuklearnoj sigurnosti, kao i nizom podzakonskih akata. Navedeni zakon je donet pre devet godina, a u međuvremenu je Republika Srbija započela pretpristupne pregovore sa Evropskom unijom i preuzela obavezu usklađivanja zakonodavstva u ovoj oblasti sa propisima EU. Ukazala je na to da je došlo i do znatnih unapređenja na tehnološkom planu i novih saznanja u oblasti koju zakon uređuje, pa j, i zbog toga, potrebno doneti novi zakon. Skrenula je pažnju na to da je Republika Srbija, u međuvremnu, ratifikovala četiri međunarodne konvencije, koje nameću određene obaveze u ovoj oblasti, a uočene su i poteškoće u primeni pojedinih odredaba važećeg zakona, kao i praznine koje postoje i na taj način otežavaju njegovu punu primenu. Navela je da su ciljevi donošenja novog zakona: dostizanje višeg niova zaštite zdravlja pojedinaca, stanovništva i životne sredine od štetnog dejstva jonizujućeg zračenja, usklađivanje zakonodavstva RS sa pravnim tekovinama EU, efikasnije vršenje regulatorne kontrole, omogućavanje dosledne primene zakona i uspostavljanje striktnog i celovitog nadzora nad izvorima jonizujućih zračenja, nuklearnim objektima, radijacionim delatnostima i nuklearnim aktivnostima, kao i nad upravljanjem radioaktivnim otpadom. Donošenjem zakona, stvoriće se pretpostavke za napredak u harmonizaciji nacionalnog zakonodavstva sa propisima EU, jer zakon predstavlja dobru osnovu za uspešno uključivanje u evropske i svetske procese u oblasti radijacione i nuklearne sigurnosti i bezbednosti. S obzirom na to da je propisano da će se ovim zakonom ova oblast u Republici Srbiji urediti u celini, on predstavlja način za izvršavanje ustavne nadležnosti Republike u pogledu uređivanja i obezbeđivanja sistema zaštite pojedinaca i stanovništva od štetnog dejstva jonizujućeg zračenja, zaštite i unapređenja životne sredine, proizvodnje, prometa i prevoza radioaktivnih materija.

Slađan Velinov, direktor Agencije za zaštitu od jonizujućih zračenja i nuklearnu sigurnost Srbije, informisao je prisutne o tome da je ministar zaštite životne sredine obrazovao Radnu grupu koja je izradila predloženi tekst zakona i zahvalio se svima koji su u tome učestvovali, kao i Maji Gojković, predlagaču zakona i predsednku Upravnog odbora Agencije, ali i predsednku Odbora na organizovanju javnog slušanja i svima koji su na bilo koji način pomogli u izradi Predloga zakona. Istakao je da se ovim predlogom zakona nikako „na mala vrata“ ne uvodi izgradnja nuklearnih elektrana u Srbiji, niti se od naše zemlje pravi deponija radioaktivnog i nuklearnog otpada, jer i dalje ostaje na snazi zabrana izgradnje nuklearnih elektrana, kao i zabrana uvoza radioaktivnog i nuklearnog otpada. Naglasio je da donošenje ovog zakona neće dovesti do zatvaranja JP Nuklearni objekti Srbije, iako su se u javnosti mogle čuti slične priče, već je cilj da se ova oblast unapredi i da se reč naše struke u budućnosti čuje i poštuje u svetu. Napomenuo je da su predstavnici Međunarodne atomske agencije, nakon što su pročitali tekst predloga zakona, ocenili da je on dovoljno dobar da može da posluži kao uzor drugim državama, što je za svaku pohvalu.

Branko Brajić, pomoćnik direktora Agencije za zaštitu od jonizujućih zračenja i nuklearnu sigurnost Srbije, rekao je da se Radna grupa prilikom izrade teksta Nacrta zakona, pridržavala odredbi Jedinstvenih metodoloških pravila za izradu propisa, koje je donela Narodna skupština, a tokom rada se, pre svega, vodila metodom propisivanja i određivanja prava, obaveza, odgovornosti i ovlašćenja. Istakao je da u okruženju ne postoji ovakav zakon, niti sličan propis, tako da nije bilo ni uzora po kom je on pravljen, a moralo se voditi računa o tome da se kroz zakon reflektuju specifičnosti infrastrukture u ovoj oblasti u našoj zemlji. Imajući u vidu da važeći zakon nije rešio određene situacije (iako je na njih ukazivano više puta kroz godišnje izveštaje o napretku), kao npr. da postoje nuklearni objekti koji nisu licencirani i da regulatorno telo nema one kapacitete i funkcije koje bi moralo da ima ukoliko želimo da se uskladimo sa propisima EU, prilikom izrade teksta je i o tome vođeno računa. Tokom prezentacije Predloga zakona, najpre je predstavio ciljeve njegovog donošenja, a to su: dostizanje višeg nivoa zaštite zdravlja pojedinaca, stanovništva i životne sredine, sada i ubuduće, od štetnog dejstva jonizujućeg zračenja, usklađivanje zakonodavstva Republike Srbije sa pravnim tekovinama Evropske Unije, efikasnije vršenje regulatorne kontrole i uspostavljanje striktnog i celovitog nadzora nad izvorima jonizujućeg zračenja i nuklearnim postrojenjima, radijacionim delatnostima i nuklearnim aktivnostima, kao i nad upravljanjem radioaktivnim otpadom. Naglasio je da je zaštita i do sad postojala i bila je propisana važećim zakonom, ali je u međuvremenu došlo do značajnog tehnološkog napretka i sticanja stručnih znanja, što je i inkorporirano u novi tekst. Navodeći ključne razloge za donošenje novog zakona, istakao je da je važeći donet pre devet godina, a u međuvremenu je Republika Srbija počela pristupne pregovore sa EU i preuzela obavezu usklađivanja svog zakonodavstva sa pravnim tekovinama EU. Republika Srbija je u međuvremenu ratifikovala četiri međunarodne konvencije koje nameću određene obaveze u ovoj oblasti. Među novinama koje će zakon doneti, naveo je: novi koncept zakona koji se zasniva na uređenju postupanja u situacijama postojećeg, planiranog i vanrednog izlaganja jonizujućem zračenju, uvođenje nove odredbe kategorizacije delatnosti, objedinjeni pristup regulatornoj kontroli u oblasti radijacione i nuklearne sigurnosti i bezbednosti, osnivanje istinski nezavisnog regulatornog tela (sa znatno proširenim obimom nadležnosti i uz integrisanje inspekcija u regulatorno telo, što je bio i ultimativni zahtev EU) i to što se u zakon uvodi pravni institut suspenzije odobrenja i ovlašćenja, što do sada nije postojalo. Regulatorno telo - Direktorat će, na osnovu novog zakona, imati obavezu da uspostavi integrisani sistem menadžmenta, uz potvrdu gradiranog pristupa regulatornoj kontroli, srazmerno radijacionom riziku. Budući zakon će prepoznavati službe i stručnjake u oblasti radijacione sigurnosti, kao novinu je istakao i kontrolu visokoaktivnih, isluženih i napuštenih izvora zračenja, remedijaciju lokacija i sanaciju objekata, dekomisiju radijacionih postrojenja, a na detaljniji način je regulisana oblast nuklearne sigurnosti, kao i pitanje bezbednosti izvora zračenja, povezanih objekata i postrojenja, što je u važećem zakonu samo pomenuto. Naglasio je (ono što je i direktor u uvodnom obraćanju pomenuo) da će i dalje biti na snazi zabrana izgradnje nuklearnih elektrana, uvoza radioaktivnog otpada i istrošenog nuklearnog goriva inostranog porekla na teritoriju Republike Srbije i ugradnje radioaktivnih gromobrana. Rekao je da su, u cilju obezbeđivanja uslova za sprovođenje politika u oblasti koju zakon uređuje, propisana četiri osnovna strateška dokumenta - Strategija radijacione i nuklearne sigurnosti, Strategija upravljanja istrošenim gorivom i radioaktivnim otpadom, Strategija radijacione i nuklearne bezbednosti i Strategija upravljanja situacijama postojećeg izlaganja, a sastavni deo svake strategije jesu akcioni planovi za njihovo sprovođenje. Naveo je da se ovim zakonom osniva Direktorat za radijacionu i nuklearnu sigurnost i bezbednost Srbije, kao samostalno i funkcionalno nezavisno regulatorno telo, na koje niko ne utiče u donošenju odluka (u okviru nadležnosti propisanih ovim zakonom). Direktorat će vršiti regulatorne, stručne poslove u oblasti radijacione i nuklearne sigurnosti i bezbednosti, u skladu sa zakonom, a u njegovoj nadležnosti će, kao i do sad, biti donošenje podzakonskih akata, izdavanje odobrenja i ovlašćenja, monitoring radioaktivnosti u životnoj sredini, inspekcijski nadzor itd.

Istakao je da u oblasti radijacione sigurnosti ima najviše noviteta, tj. promena u odnosu na postojeće stanje. Zakon prepoznaje tri nivoa izlaganja (situaciju postojećeg planiranog i vanrednog izlaganja) i tri vida izlaganja (profesionalno, medicinsko i izlaganje stanovništva). Takođe, prepoznaje službe i stručnjake u oblasti radijacione sigurnosti (služba medicine rada i služba dozimetrije, stručnjak za zaštitu od jonizujućeg zračenja, stručnjak iz oblasti medicinske fizike, lice odgovorno za zaštitu od zračenja) i na ovaj način se svima njima opredeljuju uloga, obaveze i odgovornosti, a podzakonskim aktima će detaljnije biti propisani kriterijumi za njihovo imenovanje, kvalifikacije itd. Potpuno je nova regulatorna kontrola izvora jonizujućeg zračenja - kontrola visokoaktivnih zatvorenih izvora, isluženi izvori („Disused source“) i napušteni izvori zračenja („Orphan source“), u okviru čega se naglašava kontrola nosilaca odobrenja za sprovođenje kontrole, vođenja evidencije, obaveštavanja o promenama u vezi s izvorima itd. Propisuje se obaveza nosioca odobrenja da deklaracijom proglasi isluženi izvor zračenja (tj. onaj koji se više ne koristi, niti se ima namera da se koristi za delatnosti za koje je dobijeno odobrenje), što je novina, jer ga važeći zakon ne prepoznaje, i uvode se napušteni izvori zračenja (oni koji iz različitih razloga nisu pod regulatornom kontrolom). Kad su u pitanju nuklearna sigurnost i upravljanje radioaktivnim otpadom, licenca se izdaje za svaku fazu životnog veka nuklearnog postrojenja i postoji kontinuitet u licenciranju svih faza njegovog životnog veka. Novina je i obaveza remedijacije (lokacija kontaminiranih kao rezultat planiranih aktivnosti, situacija postojećeg izlaganja, ili kao posledica vanrednih događaja), sanacije (objekata kontaminiranih kao rezultat situacija postojećeg izlaganja, ili kao posledica vanrednih događaja) i dekomisije (svih postrojenja u kojima su obavljane delatnosti, uključujući i radijaciona postrojenja, a obavezna je u cilju oslobađanja od regulatorne kontrole), kao i obaveza izrade plana dekomisije. Kad su u pitanju radijaciona i nuklearna bezbednost, pojačava se sistem bezbednosti nuklearnih postrojenja i nuklearnih materijala, uvodi se obaveza uspostavljanja mera bezbednosti za postrojenja u kojima se koriste radioaktivni izvori, kao i obaveza izrade Plana bezbednosti. Rekao je da je usklađenost sa Direktivom Saveta 2013/59/Euratom za sada samo 53%, jer se ovo odnosi na Predlog zakona, s obzirom na to da još uvek ne postoje prateći podzakonski akti, ali se, nakon njihovog donošenja, očekuje potpuna usklađenost s ovom direktivom.

U diskusiji, koja je usledila, učestvovali su: Aleksandra Knez Milojković, Branko Brajić, Branislav Blažić, Jelena Pajić, Ivana Stojiljković, Luka Rubinjoni, Maja Eremić Savković, Nebojša Cvetković, Slađan Velinov, Borislava Petrović, Gordana Čomić, Duško Košutić, Ivan Videnović, Mina Mitrović Jeremić i Vladimir Todorović.

Aleksandra Knez Milojković, predsednik Norma centra, istakla je da, po njenom mišljenju, u važećem zakonu ima mnogo propusta u ovoj oblasti, ali da smatra da ono što je tokom prezentacije rečeno nije sve pretočeno u tekst budućeg zakona, niti su propusti njime ispravljeni. Po njenom mišljenju, Predlog zakona nije u skladu sa standardima Međunarodne agencije za atomsku energiju, jer novopredloženi Direktorat, koji bi primarno trebalo da ima regulatornu ulogu, ima mnogo širu ulogu, a nedovoljna je i njegova transparentnost. Iznoseći primedbe, istakla je da je akcenat u Predlogu zakona na naplati nuklearnih licenci, a ne na nuklearnoj sigurnosti i bezbednosti. Detalji o uslovima nisu navedeni, već je ostavljeno Direktoratu da ih naknadno samostalno dorađuje. Kad je u pitanju dostupnost informacijama od javnog značaja pri davanju licenci, skrenula je pažnju na to da se u dosadašnjoj praksi, npr. kod procene uticaja na životnu sredinu, pokazalo da nema pravovremene informisanosti i konsultovanja lokalnog stanovništva, ali ni stručne javnosti. Postavila je pitanje zbog čega Agencija postaje Direktorat, odnosno da li to treba da posluži kao način da se izbegne odgovornost u pogledu neizvršenih poslova i nerealizovanih projekata za koje je ranije dobijen novac, a čiji je cilj bio da se podigne nivo nuklearne sigurnosti i bezbednosti. Po njenom mišljenju, s obzirom na to da novac koji je dobijen nije iskorišćen za svoju namenu, u Srbiji danas i dalje postoji problem sigurnosti i bezbednosti i nije uputno donositi novi zakon, dok se ovo ne ispita. Postavila je pitanje da li novi zakon reguliše pitanje razvijanja i korišćenja nuklearnih tehnologija u agraru, a ukoliko je odgovor ne, javlja se još jedan problem u životnoj sredini i građani se dovode u potencijalnu veliku nuklearnu nesigurnost. Kritikovala je predviđeno rešenje koje se odnosi na direktora Direktorata, jer su uslovi preširoko postavljeni – da to može biti svako sa visokom stručnom spremom, s obzirom na to da je u pitanju vrlo odgovoran i ozbiljan posao, pa je važno da na njegovom čelu bude osoba iz struke i s određenim iskustvom. Iz svega navedenog, zaključila je da, po njenom mišljenju, Predlog zakona ne daje precizno objašnjenje kako će se pitanje nuklearne sigurnosti i bezbednosti primenjivati u praksi i kako će se sprovoditi evropske direktive u ovoj oblasti, pa stoga smatra da ne bi trebalo ni da ostane u skupštinskoj proceduri, dok se određene nedorečenosti ne isprave.

Branko Brajić, pomoćnik direktora Agencije, odgovarajući na pitanja, rekao je da je vršenje licenciranja uobičajena praksa svuda u svetu, pa samim tim i naplata licenci i da niko nema nameru na tome da zarađuje. Kad su u pitanju nerealizovani projekti, rekao je da o tome ne treba sad razgovarati, jer to nije u direktnoj vezi sa Predlogom zakona. U vezi sa navodnom netransparentnošću, istakao je da je Agencija krajnje transparentno telo i da se sve nalazi na njenom sajtu, a tako će ostati i kad preraste u Direktorat.

Branislav Blažić, državni sekretar Ministarstva zaštite životne sredine, rekao je da je Predlog zakona koji je danas predstavljen izvanredan dokument u koji je uloženo mnogo rada, u okviru kog su objedinjeni stručni i administrativni kapaciteti, regulativa i nadzor. Direktorat, kao telo koje će biti sastavljeno od najstručnijih kadrova, treba da bude nezavisno i bez obaveze da ikome odgovara, osim same struke i savesti. Istakao je da se podnošenje izveštaja Vladi podrazumeva, ali niko ne treba da se meša u njegov stručni rad. Podsetio je da zračenje može da ima i značajne negativne efekte po zdravlje ljudi, posebno na karcinom, kao osnovni i najteži vid, koji je evidentan i dokazan, istakavši da je neophodna velika ozbiljnost u zaštiti ljudi i njihovog zdravlja, što će se ovim zakonom postići. Skrenuo je pažnju na to da je neophodno pooštriti kaznenu politiku, jer su predviđene kazne male, a kazne bi trebalo pooštriti i u ukupnom sistemu zaštite životne sredine, jer je potrebno podići nivo discipline i odgovornosti ljudi u ovoj oblasti.

Jelena Pajić, načelnik Centra za radiološku zaštitu Instituta za medicinu rada Srbije, prvi komentar je iznela na deo u vezi sa službama medicine rada i profesionalnom zaštitom izloženih lica, naglasivši da je oblast zdravstvenae zaštite već uređena, pre svega Zakonom o zdravstvenoj zaštiti, a potom i setom podzakonskih akata. Kad su u pitanju spoljni radnici, tj. njihovo izjednačavanje u pogledu obaveza poslodavca, odnosno nosilaca odobrenja, sa stalno angažovanim profesionalno izloženim licima, istakla je da smatra to neizvodljivim, jer npr. serviseri u slučaju kvara uređaja dolaze hitno i ne mogu imati zdravstveni pregled i dozimetar koji im je obezbedio nosilac odobrenja, a takav je slučaj i sa licima koja obavljaju dozimetrijsku kontrolu izvora zračenja. Ovo bi trebalo razdvojiti, kako u praksi ne bi dolazilo do problema. U vezi sa licem odgovornim za zaštitu od jonizujućeg zračenja (tj. licem koje je obučeno i osposobljeno za sprovođenje mera zaštite), smatra da je s obzirom na situaciju u praksi, neophodna preciznija definicija, jer je na ovaj način to lice izjednačeno sa svakim profesionalno izloženim licem. Kad je u pitanju medicinski fizičar, predviđeno je da su to zdravstveni radnici, međutim, i za to bi trebalo konsultovati Zakon o zdravstvenoj zaštiti, kao i Katalog radnih mesta u javnim službama i drugim organizacijama u javnom sektoru.

Luka Rubinjoni iz Inovacionog centra Tehnološko-metalurškog fakulteta, osvrnuo se na rad mobilnih postrojenja za tretman radioaktivnog otpada i uopšte mobilne nuklearne delatnosti. Naime, u članovima kojima se definiše procedura odobrenja dobijanja licenci i uređivanja oblasti nuklearne delatnosti, često su ova mobilna postrojenja izuzeta u procesu odobravanja, pa bi bilo dobro jednim članom zakona definisati pod kojim uslovima i na koji način se mobilni rad zapravo odvija.

Maja Eremić Savković, pomoćnik direktora Agencije za zaštitu od jonizujućih zračenja i nuklearnu sigurnost Srbije, odgovorila je da se mobilna postrojenja donekle razlikuju od objekata (zidanih zgrada), zbog čega i dolazi do pojedinačnih odstupanja kad su u pitanju obaveze koje se odnose na nuklearne objekte. Kada je u pitanju definisanje posebnim članom, složila se da bi o tome trebalo razmisliti.

Nebojša Cvetković iz Kruševačkog ekološkog centra, skrenuo je pažnju na to da sastav Radne grupe koja je izradila tekst budućeg zakona nije poznat javnosti, da se njihova imena ne nalaze ni na sajtu Agencije, ni na sajtu Ministarstva, a nisu objavljena ni u sredstvima javnog informisanja. Postavio je pitanje zbog čega se u Predlogu zakona, pored pojma „nuklearno postrojenje“, uvodi i pojam „nuklearna elektrana“. Pomenuo je preklapanje nadležnosti ministarstava, rekavši da se u tekstu Predloga nigde ne vidi spona između novih nadležnosti Direktorata sa nadležnostima koje su ministarstvima date Zakonom o ministarstvima. U vezi sa članom predloga zakona koji govori o tome da je nosilac odobrenja odgovoran da obezbedi da doze jonizujućeg zračenja za izložene radnike, lica na školovanju itd, kao i uticaj jonizujućeg zračenja na životnu sredinu, budu u pogledu društvenih i ekonomskih faktora što je moguće niže, naglasio je da ove doze smeju biti ili neškodljive, ili ispod donje granice dozvoljenog, a nikako „što niže“. Skrenuo je pažnju na to da će Direktorat biti isključivi davalac rešenja o izdavanju licence za obavljanje nuklearne sigurnosti i postavio pitanje da li to znači da će Direktorat davati licence i za nuklearne elektrane (što je zakonom zabranjeno). Kad su u pitanju kaznene odredbe, s obzirom na to da su propisani samo privredni prestupi sa novčanim sankcijama, a nema krivične odgovornosti (npr. za veće havarijske akcidente i sl.), smatra da bi ovo trebalo promeniti. Istakao je da bi trebalo razmotriti osnovanost Predloga zakona zbog neusaglašenosti odredbi, redefinisati pojmove i odrednice koje su proistekle iz lošeg prevoda, razmotriti predviđeni nivo nadležnosti novog Direktorata i oblasti u kojima su neophodne operativne konsultacije sa nadležnim ministarstvima, kao i redefinisati nadležnost Ministarstva iz oblasti koju tretira Predlog zakona.

Slađan Velinov, direktor Agencije za zaštitu od jonizujućih zračenja i nuklearnu sigurnost Srbije, je u vezi sa primedbom na sastav radne grupe ponovio da ju je obrazovao ministar zaštite životne sredine, a bila je sastavljena od predstavnika svih relevantnih ministarstava i činilo ju je više od dvadestoro ljudi, pa pretpostavlja da se njihova imena nalaze na sajtu Ministarstva za zaštitu životne sredine.

Borislava Petrović, predsednik Udruženja medicinskih fizičara Srbije, rekla je da ovo udruženje čine ljudi koji klinički rade u radioterapiji, u bolnicama u Srbiji. Istakla je da ovo udruženje smatra da predlog zakona (u odnosu na važeći zakon) predstavlja veliki pomak, u smislu preciznijeg uređivanja ove važne oblasti, ali je evidentno da pojedine članove treba dodatno razraditi. Npr. Republika Srbija je jedina zemlja u okruženju koja medicinskog fizičara, koji je specijalizirao na medicinskom fakultetu i radi sa pacijentima, ne prepoznaje kao zdravstvenog radnika. Navela je da je, u razgovoru predstavnika Udruženja sa članovima Radne grupe, rečeno je da će mnogo toga biti uređeno pravilnicima, ali svakako bi trebalo povesti računa, ne samo zbog usklađivanja s propisima EU, nego i zbog pacijenata, kako bi im se obezbedio što efikasniji i sigurniji tretman jonizujućim zračenjem i kako bi se kvalitet pružene usluge podigao na viši nivo. Ukazala je na to da je Vlada uložila velika sredstva u kupovinu opreme za radioterapiju, ali će ova oprema morati da se kupuje i ubuduće, a izuzetno je važno da njom rukuju oni koji znaju šta i na koji način treba sa njom da rade, kako bi pacijenti dobijali tretman kakav se dobija u razvijenim zemljama.

Gordana Čomić, zamenik člana Odbora za zaštitu životne sredine, skrenula je pažnju na to da je Predlog zakona dokument koji najčešće Vlada podnosi narodnim poslanicima, a s obzirom na mnoge primedbe i sugestije na tekst Predloga zakona, smatra da javno slušanje ne može da zameni javnu raspravu, na kojoj je zapravo trebalo da bude izneto sve ono što se danas ovde iznosi, kako bi se tekst zakona poboljšao. Istakla je da je glasala za važeći zakon i da namerava da glasa i za novi, s obzirom na to da je od početka primene zakona prošlo skoro 10 godina. Istakla je da je problem u nepostojanju podzakonskih akata, a zakon u praksi neće moći da se primenjuje bez njih. Ukazala je na to da Predlog zakona nije usaglašen sa Zakonom o ministarstvima, zbog čega smatra da će se javiti problem oko usaglašavanja sa zakonima iz oblasti zdravlja, zaštite životne sredine, infrastrukture, saobraćaja i građevine. S obzirom na to da o Predlogu zakona nije održana javna rasprava, bilo je neophodno da predstavnici Agencije danas održe prezentaciju o modelu primene zakona, kako bi pojasnili na koji način će se on primenjivati u različitim oblastima. Apelovala je da predlagač zakona obavi razgovore sa svima koji imaju pripremljene predloge za izmene i dopune teksta, da se oni saslušaju i da im se objasni šta nije moguće uvažiti, jer nije važno samo da ovaj zakon bude usvojen, već i da postoji odgovornost za njegovo donošenje i da se smanji potencijalna šteta.

Branko Brajić, pomoćnik direktora Agencije za zaštitu od jonizujućih zračenja i nuklearnu sigurnost Srbije, odgovorio je da je u praksi neizvodljivo podnošenje podzakonskih akata paralelno sa Predlogom zakona.

Duško Košutić iz „X-ray Košutić – Ekoteh dozimetrija“ d.o.o, specijalista fizičkih nauka, rekao je da se više decenija bavi oblašću zaštite od jonizujućeg zračenja i da iz prakse zna da zakon može da bude odlično napisan, ali da se u njegovoj primeni ipak pokaže mnoštvo problema za krajnje korisnike. Kritikovao je rokove (od 30, 60 ili 90 dana za različite administrativne postupke) i predložio da se rokovi skrate i postupci ubrzaju, jer nije dobro da onaj ko ima sve pripremljeno i uložio je veliki novac, za odobrenje mora da čeka istek roka. Rekao je da ne vidi razlog da odluke Direktorata budu konačne, a da ne postoji drugostepeni organ kome bi mogla da se podnese žalba, ili od kog bi moglo da se zatraži drugo mišljenje. S obzirom na to da novi zakon donosi mnogo izmena u odnosu na prethodni, nije jasno kako će stara podzakonska akta pratiti sve izmene koje novi propis donosi.

Kada su rokovi u pitanju, Branko Brajić pomoćnik direktora Agencije za zaštitu od jonizujućih zračenja i nuklearnu sigurnost Srbije je odgovorio da je iz same formulacije „u roku od“ jasno da ukoliko neko sve uredno podnese, neće biti potrebno čekati istek roka od recimo 60 dana, već će se o tome odmah odlučivati. Kada je u pitanju spomenuta konačnost odluka Direktorata, rekao je da se ovo odnosi na zaokruživanje administrativno-upravnog postupka u Direktoratu, a stranka koja nije zadovoljna, može pred Upravnim sudom da pokrene postupak. U vezi sa podzakonskim aktima, rekao je da će se kao što je u prelaznim i završnim odredbama predviđeno, do donošenja novih, primenjivati važeći podzakonski akti, u delu i meri u kojima nisu u suprotnosti sa novim zakonom, kada on bude donet.

Ivan Videnović sa Fizičkog fakulteta Univerziteta u Beogradu rekao je da je u pitanju sveobuhvatan, reformski Predlog zakona, zbog čega je pohvalio članove Radne grupe za njegovu izradu. Međutim, s obzirom na jednu važnu posebnost koju mi u zemlji imamo, a to je istorijski otpad koji se nalazi na lokalitetu Vinča, za koji je odgovorno JP „Nuklearni objekti Srbije“, možda bi bilo dobro imati i u zakonu deo koji tretira ovakav otpad, koji se nalazi kod nas, ali ne pripada nama, već se tokom 60 godina skupljao iz cele bivše Jugoslavije, pa je potrebno time se pozabaviti na poseban način.

Mina Mitrović Jeremić, direktor Privrednog društva „MC Labor“ d.o.o, rekla je da ovo preduzeće uvozi i distribuira opremu koja predstavlja zatvorene izvore zračenja (i ima zanemraljive doze zračenja). Istakla je da smatra da ovakve grupe (zanemarljivih rizika) nisu prepoznate u ovom zakonu, jer u delu koji se odnosi na opšte uslove za izdavanje odobrenja za obavljanje delatnosti stoji da i ovakva preduzeća treba da ispune nešto što u praksi uopšte nije potrebno, jer se nalaze u grupi niskog rizika.

Maja Eremić Savković, pomoćnik direktora Agencije za zaštitu od jonizujućih zračenja i nuklearnu sigurnost Srbije, odgovorila je da i ovakve grupe jesu prepoznate, članom 196. Predloga zakona, u delu koji se odnosi na izvore prometa zračenja i radijacionu delatnost, koja može biti niskog, umerenog ili visokog rizika. Naime, u Predlogu zakona postoji kategorizacija svih delatnosti, pa je shodno tome definisan i promet, a podzakonskim aktima će biti propisani opšti i posebni uslovi za dobijanje licence u odnosu na rizik, tj. uslovi će biti u skladu sa rizikom delatnosti kojom se određeno preduzeće bavi.

Vladimir Todorović, potpredsednik „Elixir Group“ d.o.o, rekao je da za njega, kao osobu iz oblasti industrije, donošenje ovog zakona ima direktnog uticaja, u smislu regulisanja onoga što ranije nije bilo regulisano, a na šta se čeka dugi niz godina. Ukazao je na to da nijedan zakon nije idealan, i zato očekuje da pojedina konkretna rešenja, poboljšanja i preciziranja budu ostvarena donošenjem podzakonskih akata, u čemu želi aktivno da učestvuje.

Ivana Stojiljković, predsednik Odbora za zaštitu životne sredine istakla je da su, iako ovo nije bila javna rasprava, već javno slušanje o predlogu zakona koji je već u proceduri Narodne skupštine, svi komentari i primedbe na tekst predloga zakona koje su izneli učesnici javnog slušanja veoma značajni za narodne poslanike, jer na osnovu njih, oni podnošenjem amandmana na ovaj predlog zakona, mogu da poprave tekst predloga zakona. Pozvala je učesnike javnog slušanja da Odboru i u pisanom obliku dostave svoje komentare na Predlog zakona, koji je na javnom slušanju predstavljen, na mejl adresu navedenu u pozivnom pismu. Svi tako dostavljeni komentari biće prosleđeni svim članovima Odbora za zaštitu životne sredine, kao i Agenciji za zaštitu od jonizujućih zračenja i nuklearnu sigurnost Srbije. Konstatovala je da je pred nama dobar i neophodan Predlog zakona, koji bi, uz manje izmene, mogao ovu oblast da promeni u pozitivnom smislu.

Javno slušanje je završeno u 13,00 časova.